MAZ-543
MAZ-543/MAZ-7310 "Uragan" (rus. МАЗ-543/МАЗ-7310 "Ураган") je sovjetsko odnosno rusko vojno vozilo s 8WD (8x8) pogonom. Vozilo je dizajnirano kao transportni erektor-lanser, da može prenositi topništvo i rakete koje se mogu ispaljivati sa samoga vozila. Proizvodila ga je bjeloruska (tada sovjetska) tvornica MAZ (rus. Минский автомобильный завод; sh. Automobilski zavod Minsk). MAZ-543 dizajniran je 1960-ih godina te je predstavljen 7. 11. 1965. na moskovskom Crvenom trgu tokom vojne parade. Vozilo je tada prenosilo raketni sistem SS-1с Scud B (9K72 Elbrus).

Historija 
Model koji je predstavljen javnosti 1965., prenosio je raketni sistem Scud. Model je dizajnirao Boris Ljovič Šapašnik, bjeloruski inženjer jevrejskog porijekla. Prema originalnom konceptu, MAZ-543 razvijen je za prijevoz raketa srednjeg i dalekog dometa. Da bi se smanjila ukupna dužina vozila, kabina je podijeljena na dva dijela (lijevi i desni) dok se bojeva glava projektila nalazi u sredini. To je ujedno i najmarkantnija karakteristika na vozilu. U svakoj kabini vozila nalaze se dvije osobe.

Vozilo je veoma teško zbog velikog elektroenergetskog postrojenja smještenog u samom vozilu, te oklopa koji omogućava veliku otpornost vozila na protivničko gađanje projektilima.

Model MAZ-543 počeo se razvijati te su s vremenom proizvedene naprednije inačice na temelju originalnog modela 543. Prvi takav primjer bio je MAZ-547, proširena verzija s jačim motorom. Ovo vozilo bilo je namijenjeno prijevozu i direktnom lansiranju raketnog sistema SS-20 srednjeg dometa.

Sve verzije izvornog modela MAZ-543 koristile su V12 Dieselov motor snage 525 KS s 2.300 okretaja u minuti. Dieselovi motori bili su zapremine od 38,8 litara te su imali brzo direktno ubrizgavanje goriva. Masa motora iznosila je 1.450 kg.

Model MAZ-543P ima nosivost od 19.600 kg te prenosi raketni sistem 9K76 Temp-S.

Godine 1967. predstavljena je nadograđena verzija MAZ-543A s povećanom nosivošću od 22.000 kg. Na platformi tog vozila, nastalo je i nekoliko civilnih modela, uključujući 9K58 Smerč, AA-60(543)-160 (vatrogasno vozilo za aerodromske piste iz 1973.),  AA-70(543)-172 (eksperimentalno vozilo hitne pomoći) i KS-5571 (vozilo sa dizalicom).

Sa razvojem boljih modela, inačica MAZ-543 i njezini modeli počeli su se korstiti sve manje, tako da se danas u svijetu koristi svega nekoliko modela 543.

Razvoj modela 
Godine 1974. u ruskom vojnom centru predstavljen je prototip MAZ-7310. Riječ je o nadograđenom modelu MAZ-543. Njegova proizvodnja započela je 1976. godine.

MAZ-7310 može se spojiti s vozilom MAZ-8385 koje ima 4WD pogon, te zajedno tvoriti cestovni vlak i činiti kompoziciju dugu 205,5 metara. Takav oblik prijevoza tereta koristi se u Sibiru za transport nafte ali i kao traktor na vojnim zračnim bazama. Također razvijeni su i različiti modeli ovisno o upotrebi - vatrogasna vozila na aerodromu, vozila s kranom, itd.

U januaru 1983. povećan je kapacitet prenosivosti tereta na vozilu za jednu tonu (model MAZ-7313). I kod ovog vozila su napravljene inačice za transport, vatrogasno vozilo na aerodromu, vozilo s kranom i dr.

Godine 1994. proizveden je model MZKT "Astrolog" 7930 (rus. МЗКТ Астролог-7930). Vozilo je koristilo snažni V12 motor te je postizalo maks. brzinu od 70 km/h. Kapacitet spremnika goriva iznosio je 1.000 litara, a masa transporta tereta 24 tone.

Modeli 
 MAZ-543 - osnovni model
 MAZ-543P - model iz 1966. služi za prijenos i lansiranje raketnog sistema 9K76 Temp-S. Kapacitet prenosivosti tereta iznosi 19.400 kg.
 MAZ-543A - model iz 1967. čiji je kapacitet prenosivosti povećan na 22.000 kg. Na temelju modela 543 razvijeno je nekoliko civilnih modela - AA-60 (vatrogasno vozilo na aerodromima), AA-70 (vozilo hitne pomoći) i KS-5571 (vozilo s dizalicom).
 MAZ-543М - model razvijen početkom 1970-ih. Vizualno se razlikuje od svojih prethodnika te se koristi samo u vojne svrhe.
 MAZ-547 - proširena verzija modela 543 s jačim motorom.
 MAZ-7310 "Uragan" - model koji je javnosti prikazan 1974. dok je 1976. započeta serijska proizvodnja. Također, na temelju njega razvijene su vatrogasne inačice te inačice s kranom. Na Sibiru gdje se vrši eksploatacija nafte, vozilo se spaja s modelom MAZ-8385 te zajedno čine cestovni vlak i prevoze naftu.
 MAZ-7313/MAZ-73131 - model je proizveden 1983. a nosivost mu je povećana za jednu tonu. Kao i prijašnji modeli, i ovaj model ima inačice s kranom te inačice za vatrogasne potrebe na aerodromima.
 MAZ-74 106 - prvenstvena svrha ovog modela je prijevoz izviđačkog radara 64N6 Big Bird ili za prijevoz i ispaljivanje protuzračnog raketnog sistema S-300PM.
 MAZ-7910 - model koji se počeo proizvoditi 1973. na temelju MAZ-543. Naprednije inačice koje su razvijene na temelju njega imaju kapacitet prenosivosti od 38 tona. Dužina vozila iznosi 11,45 m., širina 3,05 m. a visina 3,55 m. Vozilo se koristi za vojnu uporabu s ciljem prijevoza i ispaljivanja raketnog sistema S-300.
 MZKT 7930 "Astrolog" - model koji se koristi za vojne svrhe prijevoza i ispaljivanja raketnog sistema Iskander ili obrambenog raketnog sistema Pantsir-S1.
 WS2400 - kineska kopija modela MAZ-543.

Tehnički podaci MAZ-543 modela

Galerija slika

Izvori

Vanjske veze 

 Heavy high mobility utility Truck MAZ-543
 МАЗ-543 СПЕЦИАЛЬНОЕ КОЛЕСНОЕ ШАССИ 
 Peterhall.de

Vojna vozila
Oružane snage Sovjetskog Saveza
Oružane snage Rusije